Gy. Bárdos, poslanec: ():
Nemôžeme byť predsa spokojní s tým, že všetky prieskumy verejnej mienky hovoria o tom, že zákonodarný zbor Slovenska patrí medzi tie inštitúcie, ktoré majú nízku dôveru občanov. Nemôžeme byť nadšení z toho, že približne 20 % poslancov vykonáva ku koncu volebného obdobia svoj mandát buď ako nezávislý, alebo v inom poslaneckom klube ako na začiatku volebného cyklu. Som síce hrdý na to, že poslanecký klub Strany maďarskej koalície – Magyar Koalíció Pártja je jedinou parlamentnou silou, ktorá končí volebné obdobie v takom postavení a zložení, ako začala, to znamená, že sme sa nezriekli zodpovednosti za vládnutie a v nezmenenej dvadsaťčlennej zostave. Nemyslím si, že veľká fluktuácia v Národnej rade Slovenskej republiky je dobrá z hľadiska stability politického prostredia na Slovensku. Práve naopak. Som presvedčený o tom, že naša spoločnosť práve kvôli tejto nevypočítateľnosti politickej scény považuje Národnú radu Slovenskej republiky za málo dôveryhodnú inštitúciu, práve preto sa obracia chrbtom k politike. Napriek uvedeným okolnostiam si myslím, že uplynulé volebné obdobie nebolo len hektické, ale aj historické. Myslím si, že uplynulé volebné obdobie vojde do dejín Slovenskej republiky ako obdobie, keď krajina sa vrátila politicky a právne tam, kam civilizačne vždy patrila, teda k jednotnej Európe. Uplynulé skoro štvorročné obdobie už nezmeniteľne bude znamenať v dejinách Slovenska obdobie integrácie našej krajiny do Európskej únie a do Severoatlantickej aliancie. Milé dámy, vážení páni, myslím si, že hodnotiac uplynulé obdobie by sme nemali zabudnúť na tieto dejinné udalosti. Veď vstup Slovenska do Európskej únie a do NATO má veľký vplyv na chod štátu, na vývoj spoločnosti, na život každého obyvateľa, a to nielen v súčasnosti, ale bude to rozhodujúcim faktorom v rozvoji politického, hospodárskeho a spoločenského života v blízkej aj vzdialenej budúcnosti. Strana maďarskej koalície veľmi významným a výrazným spôsobom prispela k úspešnému integračnému procesu tak na medzinárodných fórach, ako aj na domácej parlamentnej a vládnej úrovni. Chcem ale zdôrazniť, že v tejto otázke by sme nemali hovoriť len o straníckych úspechoch. Práve naopak, mali by sme zdôrazniť, že v týchto najdôležitejších otázkach pre budúcnosť Slovenska parlamentné politické strany sa vedeli zhodnúť, že až na zanedbateľné výnimky sme vedeli spojiť sily a spoločne hlasovať za integráciu Slovenskej republiky. Dovoľte mi preto, aby som v mene poslaneckého klubu vyjadril úprimnú vďaku všetkým, ktorí prispeli k tomu, že dnes môžeme hovoriť o Slovensku ako o sebavedomom štáte v Európe. Vážené kolegyne, vážení kolegovia, milí hostia, máme za sebou obdobie plné reforiem. Ako budú tieto reformy hodnotené v dejinách Slovenska, je ťažké dnes posúdiť. Dnes môžeme hovoriť a diskutovať o tom, či boli časovo správne rozložené, či boli dostatočne radikálne, alebo či cítiť v nich až príliš veľa kompromisov. Môžeme poukázať na určité chyby, ale aj na to, že často sme boli nútení vrátiť sa k jednotlivým zákonom, novelizovať ich, čo určite spôsobilo nemalé ťažkosti tým, ktorých sa zákony a reformy týkajú, teda občanov Slovenska. Myslím si však, že o jednom sa nedá diskutovať. O tom, že reformy boli potrebné a v ďalšom období treba v nich pokračovať, ba treba ich rozšíriť aj na tie oblasti, v ktorých síce bola snaha začať zmeny, ale chýbala dostatočná politická vôľa ich aj ukončiť, dotiahnuť dokonca. Veď Slovensko má vo svete dobré meno aj kvôli reformám, ktoré často sú spomínané v nových i starých štátoch Európskej únie. Ale to nie je tak dôležité ako samotný fakt, že podľa výskumov verejnej mienky o potrebe reforiem bola a je presvedčená väčšia časť spoločnosti. Veď reformy sme nerobili a nemusíme robiť ani v budúcnosti kvôli uznaniu zahraničia, ale kvôli tomu, že treba modernizovať štát, treba vytvárať podmienky na zdravý hospodársky a spoločenský rozvoj Slovenska, kvôli tomu, aby sme čím skôr dostali výkonnosť krajiny a životnú úroveň v nej žijúcich občanov na taký stupeň, aký je v niektorých západoeurópskych štátoch, ktoré nemuseli trpieť desaťročia nadvládu jednej strany. Strana maďarskej koalície je odhodlaná pokračovať v reformách a zároveň je otvorená diskutovať o obsahu zmien a o načasovaní, ktoré viac zohľadňujú aj sociálny rozmer jednotlivých krokov. Vážené dámy, vážení páni, predčasne končíme súčasné volebné obdobie. Poslednýkrát sme sa stretli v takomto zložení parlamentu. Dúfam a verím, že napriek politickým rozporom a rôznym nezhodám uplynulé obdobie nezanechá v nás také rany, ktoré by zabránili tomu, aby sme si ctili jeden druhého ako človek človeka. A taktiež dúfam, že obdobie, ktoré je pred nami, teda oficiálna predvolebná kampaň nezabráni spolupracovať jednotlivým stranám v nasledujúcom  volebnom období. Bolo by žiaduce, aby poslanci, ktorí dostanú dôveru voličov v predčasných parlamentných voľbách, boli pripravení pokračovať v práci v prospech všetkých občanov Slovenska. Ďakujem vám za spoluprácu aj za vašu pozornosť. (Potlesk.)